
ORDONANŢĂ
pentru rectificarea bugetului asigurărilor sociale de stat pe anul 2012
În temeiul art.108 din Constituţia  României, republicată şi al art.1, pct.I , poz.2  din Legea nr.127/2012 privind abilitarea Guvernului de a emite ordonanţe,
Guvernul României adoptă prezenta ordonanţă.

Art.1. –  Bugetul asigurărilor sociale de stat şi bugetul asigurărilor pentru şomaj pe anul 2012, aprobate prin Legea bugetului asigurărilor sociale de stat pe anul 2012 nr. 294/2011, publicată în Monitorul Oficial al României, Partea I, nr.913 din 22 decembrie 2011, se modifică potrivit prevederilor prezentei ordonanţe.
Art.2. – (1) Influenţele asupra veniturilor şi cheltuielilor bugetului asigurărilor sociale de stat pe anul 2012, detaliate la venituri pe capitole şi subcapitole, iar la cheltuieli pe capitole şi titluri sunt prevăzute în anexa nr.1.

(2) Bugetul asigurărilor sociale de stat aferent sistemului public de pensii pe anul 2012 se majorează la venituri cu suma de 155.539 mii lei prin majorarea veniturilor curente cu suma de 398.804  mii lei şi diminuarea subvenţiei acordată de la bugetul de stat cu suma de 243.265 mii lei, iar la cheltuieli se majorează cu suma  de 155.539 mii lei.
(3) Sistemul de asigurări pentru accidente de muncă şi boli profesionale pe anul 2012 se majorează la venituri cu suma de 56.770 mii lei,  se majorează la cheltuieli cu suma de 245 mii lei, iar excedentul se majorează cu 56.525  mii lei.
Art.3. – (1) Influenţele asupra veniturilor şi cheltuielilor bugetului asigurărilor pentru şomaj pe anul 2012, detaliate la venituri pe capitole şi subcapitole iar la cheltuieli pe capitole şi titluri sunt prevăzute în anexa nr.2.

(2) Bugetul asigurărilor pentru şomaj pe anul 2012 aferent sistemului asigurărilor pentru şomaj se diminuează la venituri cu suma de 199.260 mii lei, prin majorarea veniturilor curente cu suma de 27.879  mii lei, diminuarea veniturilor din încasări din rambursarea împrumuturilor acordate cu suma de 2.000 lei şi diminuarea subvenţiei acordată de la bugetul de stat cu suma de 225.139 mii lei, iar la cheltuieli se diminueză cu suma  de 199.260 mii lei.

 (3) Fondul de garantare pentru plata creanţelor salariale instituit prin Legea nr.200/2006 privind constituirea şi utilizarea Fondului de garantare pentru plata creanţelor salariale, cu modificările ulterioare, se majorează la venituri cu suma de 10.481 mii lei, excedentul majorându-se cu aceeaşi sumă.
       Art.4 –(1) Defalcarea influenţelor asupra cheltuielilor bugetului asigurărilor sociale de stat pe ordonatorii principali de credite ai acestui buget sunt prevăzute în anexa nr.1/01, anexa nr.1/03 şi anexa nr.1/04.  
       (2) Se autorizează ordonatorii principali de credite să detalieze influenţele aprobate şi să introducă modificările prevăzute de prezenta ordonanţă în bugetul asigurărilor sociale de stat, în bugetul asigurărilor pentru şomaj şi în anexele la acestea pe anul 2012.
      (3) Concomitent cu introducerea modificărilor aprobate potrivit prevederilor prezentei ordonanţe nu se mai reţin sume în proporţie de 10% în conformitate cu prevederile art.21 alin.(4) din Legea nr.500/2002 privind finanţele publice, cu modificările şi completările ulterioare.
     (4) Ordonatorii principali de credite,  în termen de 5 zile de la intrarea în vigoare a prezentei ordonanţe, comunică Ministerului Finanţelor Publice detalierea modificărilor aprobate.
Art.5 - Se autorizează ordonatorii principali de credite ai bugetului asigurărilor sociale de stat şi al bugetului asigurărilor pentru şomaj ca, în cursul anului, în funcţie de situaţiile specifice apărute, să introducă în cadrul titlurilor de cheltuieli, articole şi alineate noi, cu sume care se asigură prin redistribuire cu încadrarea în prevederile bugetare aprobate la titlul de cheltuieli respectiv.

Art.6 – Anexele  nr.1, 1/01, 1/03, 1/04 şi 2 fac parte integrantă din prezenta ordonanţă.

